《寄陈德厚》
宋代·周孚

骎骎胡马骄，漠漠楚氛恶。妖区未灰钉，剧阵猛刺斫。

向来百金躯，垂老付沟壑。头涔何必疗，心悸还自愕。

平生陈孺子，夙佩千金诺。渠如早奋飞，艰岁终有托。

那知亦蹭蹬，正复同索寞。污池杂蛟蜃，丛艾纷燕雀。

穷檐倚楹叹，搏击望一鹗。祝君鲁曹子，玉陛奏方略。

铭功灿燕石，画像雄汉阁。平时万户赏，端不羞卫霍。

屠羊反故肆，吾分本藜藿。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。